Komisijos komunikatas Tarybai ir Europos Parlamentui Būsimi Europos Sąjungos ir Žaliojo Kyšulio Respublikos santykiai [SEK(2007) 1415] /* KOM/2007/0641 galutinis */





[pic] | EUROPOS BENDRIJŲ KOMISIJA | Briuselis, 24.10.2007 KOM(2007) 641 galutinis KOMISIJOS KOMUNIKATAS TARYBAI IR EUROPOS PARLAMENTUI Būsimi Europos Sąjungos ir Žaliojo Kyšulio Respublikos santykiai [SEK(2007) 1415] 1. ĮVADAS Per pastarąjį laikotarpį Žaliojo Kyšulio vyriausybė ir pilietinė visuomenė keletą kartų išreiškė pageidavimą, kad Žaliojo Kyšulio ir Europos Sąjungos santykiai peraugtų į „ypatingą partnerystę“. Žaliasis Kyšulys vis labiau siekia palaikyti glaudesnius ryšius su Europos Sąjunga, ypač su atokiausiais Europos Sąjungos Šiaurės Atlanto regionais (toliau – AR). Iš tiesų Žaliasis Kyšulys ir Europoje esančios Azorų, Madeiros ir Kanarų salos sudaro vadinamąjį Makaronezijos regioną, kurį nuo seno jungia istoriniai, kultūriniai, kalbiniai ir papildomumo ryšiai, ir šiandien apibūdinantys šių teritorijų santykius ir bendradarbiavimą. Ši tendencija kilo iš senosios ir dabartinės Žaliojo Kyšulio ir Europos istorijos, paženklintos tvirtais žmogiškais ir kultūriniais ryšiais, bendra svarbių įvykių patirtimi ir vienodomis patvariomis socialinėmis bei politinėmis vertybėmis. Tokiu būdu ir kūrėsi Žaliojo Kyšulio visuomenė – megzdama glaudžius istorinius, žmogiškus, religinius, kalbinius ir kultūrinius ryšius su Europa. Žaliojo Kyšulio visuomenę sudaro Europos bei Afrikos tautų mišinys ir jų atitinkamų kultūrų dialogas. Be to, šalis puoselėja demokratijos, žmogaus teisių apsaugos, gero politinio ir ekonominio valdymo vertybes bei teisinės valstybės principu, galiojančiu Žaliajame Kyšulyje, grindžiamas garantijas; ji taip pat siekia skatinti taiką, saugumą, kovą su terorizmu ir nusikalstamumu. Galiausiai, Žaliasis Kyšulys turi būti Afrikos, Europos ir Amerikos kontinentus jungiantis tiltas; šis vaidmuo daro didelę įtaką bendriems Europos ir Žaliojo Kyšulio interesams bei problemoms. Ypatingas glaudesnių Žaliojo Kyšulio ir Europos Sąjungos ryšių tikslas – sustiprinti AR ir šios šalies santykius ir jų integracijos lygį. Be to, Žaliasis Kyšulys ir Europos Sąjunga turi keletą bendrų su kai kuriais saugumo klausimais susijusių strateginių prioritetų, kaip antai, kova su neteisėta prekyba (pvz., narkotikais, nelegalia imigracija). Esant tokioms aplinkybėms Žaliasis Kyšulys turėtų tapti glaudesnio policijos ir teisminio bendradarbiavimo su Europa partneris. Dėl savo geografinės padėties šalis gali labai prisidėti kovojant su neteisėta prekyba, o jos pasirengimas bendradarbiauti saugumo srityje yra vienas iš pagrindinių privalumų siekiant glaudesnių ryšių su ES. Taigi, ypatinga partneryste siekiama sustiprinti abiejų šalių koordinavimą ir jų politikų konvergenciją, taip pat nuo tradicinių pagalbos teikėjo ir gavėjo santykių pereiti prie abipusiais interesais pagrįstų ryšių. 2. YPATINGOS ES IR ŽALIOJO KYŠULIO PARTNERYSTĖS SĄVOKA Ypatinga partnerystė – tai politinis žingsnis siekiant išplėsti įprastus pagalbos teikėjo ir gavėjo ryšius, atitinkantis kitokius abipusius interesus saugumo ir vystymosi srityse. Ji kuriama įgyvendinant Kotonu susitarimą; bus bandoma išnaudoti visus susitarimo aspektus, kurie gali būti naudingi kuriant naują ES ir Žaliojo Kyšulio bendradarbiavimo modelį. Ypatinga ES ir Žaliojo Kyšulio partnerystė jokiu būdu nepakeis Kotonu susitarimo. Priešingai, ja norima sustiprinti ir išplėsti abiejų šalių bendradarbiavimą. Žaliasis Kyšulys norėtų išplėsti esamus santykius ir pasiekti aukštą glaudesnio bendradarbiavimo lygį; pirmenybė teikiama glaudesniems ryšiams su AR, įskaitant Žaliajam Kyšuliui suteikiamą galimybę patekti į vidaus rinką. Esant tokioms aplinkybėms ir atsižvelgiant į bendras problemas galinčius sukelti naujus pavojus, numatoma, kad Žaliasis Kyšulys palaipsniui įsijungs į kai kurias ES politikos sritis ir programas, ypač tas, kurios įtraukiamos į veiksmų planą. 3. YPATINGOS ES IR ŽALIOJO KYŠULIO PARTNERYSTĖS METODIKA Metodiką pasirinkti paskatino naujoviškumo, pragmatiškumo, laipsniškumo ir papildomumo principai. Pagrindinės ypatingos partnerystės metodikos dalys: 4. Politinis metodas: ypatingos partnerystės esmė – konkretūs veiksmai, įgyvendinami stiprinant atvirą, konstruktyvų ir dalykišką dialogą. Strateginį visos ypatingos partnerystės pagrindą planuojama išdėstyti veiksmų plane , į kurį bus įtraukti numatomi ypatingos partnerystės kūrimo prioritetai ir tradicinės Kotonu susitarime numatytos bendradarbiavimo priemonės. 5. Papildomumo metodas: ypatinga partneryste ieškoma bendradarbiavimo formų, kuriomis galima būtų papildyti ir sustiprinti tradicines priemones, iki šiol taikytas įgyvendinant Kotonu susitarimą. Ypatingos partnerystės metodika atsispindės šalies strategijos dokumente ir nacionalinėje orientacinėje 10-ojo EPF programoje. Be to, ypatingai partnerystei įgyvendinti bus pasitelktos kitos priemonės: bendradarbiaujant su AR – Europos regioninės plėtros fondas (ERPF), teminės biudžeto eilutės ir kitos Komisijos administruojamos biudžeto eilutės, ES ir Afrikos infrastruktūrų partnerystė. 6. Laipsniškumo metodas: pirmenybė teikiama laipsniškam procesui – keleto konkrečių naujų ir dabartinį bendradarbiavimą kovojant su skurdu papildysiančių bendradarbiavimo veiksmų skatinimui. Šie veiksmai suteiks didesnės reikšmės ES ir Žaliojo Kyšulio santykiams. Veiksmų planas bus lankstus, jį bus galima keisti, siekiant nuolat prisiderinti prie šalies, jos santykių su Europos Sąjunga ir trečiosiomis šalimis raidos. 7. Gero valdymo principais grindžiamas metodas: ypatingos partnerystės pagrindas – aukštas Žaliojo Kyšulio pasiektas valdymo lygis. Siekti tolesnės pažangos šioje srityje – vienas iš kertinių partnerystės akmenų, atitinkantis Europos Sąjungos ir Žaliojo Kyšulio valdymo klausimams teikiamą svarbą. 8. Regioninės integracijos metodas: ypatinga partneryste siekiama, atsižvelgiant į Žaliojo Kyšulio ypatumus, pabrėžti jo siekį kurti glaudesnius ryšius su AR ir likusia ES dalimi, tuo pat metu stiprinti santykius su Vakarų Afrikos regionu ir VAVEB (Vakarų Afrikos valstybių ekonominėje bendrijoje). 9. Europos normų ir standartų konvergencijos metodas: šia konvergencija bus ypač prisidedama prie vis glaudesnių ryšių su ES bei AR ir šalies lyginamojo pranašumo didinimo. 10. NAUJOS PARTNERYSTĖS PERSPEKTYVOS Ypatinga partnerystė suteikia šių naujų perspektyvų: - glaudesnį ir intensyvesnį politinį bendradarbiavimą; - tvirtesnius ekonominius ir prekybos ryšius, kurie vis labiau plečiami, kad būtų sukurtos palankios privataus ekonomikos sektoriaus vystymosi, investicijų ir eksporto didinimo sąlygos; - Žaliojo Kyšulio ir ES teisės aktų ir ekonominių bei techninių standartų konvergenciją, dėl kurios atsivers abiejų šalių ekonomika, ypač – nuolat mažės kliūčių prekybai, taip pat ir su regiono šalimis; tuo pat metu augs ekonomika ir didės konkurencingumas; - perspektyvą išplėsti esamus santykius siekiant aukšto glaudesnio bendradarbiavimo lygio, pirmenybę teikiant glaudesniems ryšiams su AR, įskaitant Žaliajam Kyšuliui suteikiamą galimybę patekti į vidaus rinką, taip pat laipsniškai įsijungti į kai kurias ES politikos sritis ir programas, ypač tas, kurios įtraukiamos į veiksmų planą; - stipresnį administracinį ir teisminį bendradarbiavimą; - nuoseklų informacijos tinklų ir bendrų duomenų bazių kūrimą; mainų programų ir giminiavimosi projektų skatinimą siekiant Žaliojo Kyšulio įstatymus, teisės aktus, normas ir praktiką suderinti su Bendrijos teisynu visose veiksmų plane numatytose srityse. - YPATINGOS PARTNERYSTĖS VEIKSMŲ PLANO STRUKTŪRA Ypatingos partnerystės veiksmų planą sudaro šios šešios pagrindinės dalys: 11. Geras valdymas Programos pagrindas – vyriausybės įgyvendinama valdymo politika, be to, į ją įtraukiamas prie minėtos šalies strategijos dokumento pridedamų įsipareigojimų sąrašas (3.2 punktas). Ypatingas dėmesys bus skirtas demokratijos, teisinės valstybės ir pilietinės visuomenės dalyvavimo šalies politiniame gyvenime stiprinimui bei tolesniam vystymui. Bus toliau stiprinamas politinis dialogas ir bendradarbiavimas, ypač demokratijos ir žmogaus teisių srityje. Didesnis dėmesys bus skirtas vaikų ir moterų teisėms, legalių imigrantų integracijai ir kovai su šeimyniniu smurtu. Vyriausybė tęs teisingumo reformą ir įgyvendins nacionalinį kovos su korupcija planą. Bus tęsiama valstybės finansų reforma, valstybės administracijos reforma ir jos pajėgumų didinimas, taip pat statistikos srityje. Vyriausybė tęs iniciatyvas gerindama verslo aplinką, socialinį ir gamtos išteklių valdymą. 12. Saugumas / stabilumas Šią dalį iš esmės sudaro: saugumas ir kova su organizuotu tarptautiniu nusikalstamumu (bendradarbiavimas kovojant su terorizmu, prekyba žmonėmis, neteisėtu migrantų įvežimu, neteisėta prekyba narkotikais ir ginklais, pinigų plovimu) nepažeidžiant žmogaus teisių; veiksmingas migracijos srautų valdymas, ypač didinant Žaliojo Kyšulio išeivių bendruomenės įnašą į šalies vystymąsi (migrantų pinigų perlaidos) ir kovojant su nelegalių migrantų srautais; jūrų saugumas. Remiantis šia dalimi įgyvendinami veiksmai dėl savo pobūdžio galės būti organizuojami ir vykdomi tik tarpvalstybiniu ir regioniniu mastu, ypač palaikant glaudesnius ryšius su AR pagal ypatingą partnerystę. 13. Regioninė integracija 14. Su AR susijusios regioninės integracijos tikslas – Makronezijos erdvės integracija siekiant geriau ją organizuoti ir padidinti jos dinamiškumą bei konkurencingumą – atitinka „platesnės kaimynystės“ politiką. Taigi, reikia skatinti visas priemones, kuriomis siekiama glaudesnių AR ir Žaliojo Kyšulio ryšių visose veiksmų plane numatytose srityse, ypač aktyvesnį Žaliojo Kyšulio dalyvavimą 2007–2013 m. tarptautinio bendradarbiavimo su Madeira, Azorais ir Kanarų salomis programoje ir AR vidaus koordinavimo bei bendradarbiavimo mechanizmuose ir institucijose. 15. Dėl Vakarų Afrikos: 16. kartu su VAVEB komisija apsvarstyti galimybes įgyvendinant Ekonominės partnerystės susitarimą (EPS) atsižvelgti į Žaliojo Kyšulio ypatumus; 17. jei įmanoma, naudojant Vakarų Afrikai skirtų EPF regioninių orientacinių programų lėšas faktiškai atsižvelgti į Žaliąjį Kyšulį. Remiantis šiomis dviem veiksmų kryptimis, ypatingas dėmesys bus skiriamas augimui ir tvariam vystymuisi palankiomis sąlygomis, tiesioginėms užsienio investicijoms, konkurencingų įmonių ir veiksmingesnės administracijos vystymui. Šių tikslų bus siekiama, be kita ko, gerinant verslo aplinką, prisitaikant prie ES normų ir standartų, kuriant saugumo sąlygas, ypač transporto, komunikacijų ir energetikos srityse, taip pat plečiant nacionalines ir regionines infrastruktūras. 18. Techninė ir norminė konvergencija Techninės ir norminės politikos sričių konvergencija veiksmų plane numatytuose sektoriuose padės šaliai priartėti prie ES standartų ir prisidės prie Žaliojo Kyšulio lyginamojo pranašumo jam vystantis. 19. Žinių visuomenė Šia dalimi siekiama paskatinti šalį kurti „žinių visuomenę“. Pirmenybė teikiama ekonominiam, socialiniam ir kultūriniam vystymuisi, pasitelkiant švietimą, mokslinius tyrimus ir informatikos priemonių įsisavinimą bei vystymą (šiame sektoriuje Žaliasis Kyšulys daro didelę pažangą kaupdamas e. valdžios įgūdžius). Šie aspektai labai svarbūs, turint omenyje šalies specifiką – joje nėra įprastų gamtos išteklių, todėl vertinami žmogiškieji ištekliai ir nematerialūs privalumai, kaip antai, šalies geografinė ir ekonominė padėtis. 20. Kova su skurdu ir vystymasis Kovos su skurdu veiksmai prisidės prie Žaliojo Kyšulio vyriausybės programų pagal jos augimo ir skurdo mažinimo strategijos dokumentą įgyvendinimo. Be to, šia dalimi apskritai bus remiamas ypatingos partnerystės veiksmų planas ir glaudesni ryšiai su Europa, kurių siekiama šia partneryste. Kovos su skurdu veiksmai apims aplinkos, gamtos išteklių ir jūrų aplinkos apsaugą, taip pat kovą su vandenynų užterštumu. Sustiprinus bendradarbiavimą nacionalinės žuvininkystės politikos srityje, ypač kovojant su neteisėta, nereguliuojama ir nedeklaruota žvejyba, bus prisidėta prie tvaraus žuvų išteklių valdymo, o ištekliai išsaugoti vietiniams nuo žvejybos priklausomiems gyventojams. Konkretūs veiksmų plano veiksmai galės būti nustatyti atlikus dar neapibrėžtus tyrimus, o veiksmams įgyvendinti bus skiriama techninė įgyvendinimą palengvinanti pagalba. Nustatant šiuos veiksmus bus atsižvelgta į lyčių aspektą. 21. VEIKSMŲ PLANO FINANSAVIMAS Ypatinga partnerystė didele dalimi bus finansuojama iš EPF (ir EIB valdomos investicinės priemonės). Be to, ypatingai partnerystei finansuoti bus pasinaudota kitomis priemonėmis, pavyzdžiui, ERPF, pagal bendradarbiavimą su AR (2007–2013 m. tarptautinio bendradarbiavimo su Madeira, Azorais ir Kanarų salomis programa). Tam tikri veiksmai gali būti remiami per išorės veiksmus, finansuojamus iš bendrojo Europos bendrijos biudžeto ir iš nuosavų EIB išteklių pagal 2007–2013 m. finansinę struktūrą, jei bus laikomasi kai kurių procedūrų ir turima pakankamai lėšų. Iš bendrojo biudžeto finansuojami veiksmai – tai pagal vystomojo bendradarbiavimo priemonę finansuojamos programos, kaip antai, teminės programos „Investavimas į žmones“, „Vystymosi procese dalyvaujantys nevalstybiniai subjektai“, „Migracija ir prieglobsčio politika“, „Aplinka ir tausus gamtos išteklių valdymas“ ir „Maisto sauga“. Jie taip pat apima pagal kitas priemones, pavyzdžiui, stabilumo, žmogaus teisių ir demokratijos propagavimo arba humanitarinės ir neatidėliotinos pagalbos, finansuojamus veiksmus. Šis finansavimas Žaliojo Kyšulio vyriausybei suteiks daugiau veiksmų plano įgyvendinimo galimybių. Europos Sąjungos valstybės narės bus paragintos prisidėti prie veiksmų plano finansavimo. 22. VEIKSMŲ PLANO TRUKMĖ Ypatinga partnerystė – tai procesas, kuriame veiksmų planas yra šios partnerystės įgyvendinimo pagrindas ir priemonė. Veiksmų plano trukmė neribojama, planas bus periodiškai keičiamas bendru susitarimu nustatyta tvarka. 23. YPATINGOS PARTNERYSTĖS ĮGYVENDINIMO STEBĖJIMAS Veiksmų plano įgyvendinimą numatoma stebėti rengiant politinio lygio susirinkimus, dėl kurių dažnumo sprendimas dar nepriimtas, ir metinius techninius susirinkimus Žaliajame Kyšulyje arba Europos Sąjungoje. ES bus atstovaujama Troikos. Vietiniu lygmeniu bus rengiami nuolatiniai ypatingos partnerystės stebėjimo susirinkimai, kuriuose dalyvaus Žaliojo Kyšulio vyriausybės sudaryta užsienio reikalų ministro vadovaujama kelių ministerijų darbo grupė, EK delegacija ir valstybių narių diplomatinės atstovybės.